謝龔養正病後分藥
作者：陳造
朝代：宋

paragraphs: 如許卧痾久，入春知少蘇。
遽能捐藥物，分惠及吾徒。
字驗親題健，形非賤子臞。
人情工老芋，友意寓柴胡。
怪底陰陽寇，偏陵山澤儒。
從君足力減，嘆我酒腸枯。
解橐供砭劑，投筇試步趨。
身方困厲鬼，名已屬亨衢。
書蠹妨生理，盃蛇可自誣。
斯文千歲計，平世萬金軀。
大手堪周史，諸公待董狐。
幾時隨急詔，帆影漾前湖。